Ieva Labutytė

**Ieva (Eva) Erika Labutytė-Vanagienė** (1938 m. balandžio 15 d. Begėdžiai, Šilutės apskritis – 2003 m. rugsėjo 18 d. Vilnius) – Lietuvos dailininkė grafikė, Mažosios Lietuvos kraštotyrininkė.

## Biografija
Mokėsi Plikiuose, Klaipėdoje. Dirbo Saugų vaikų namuose. 1967 m. baigė Lietuvos dailės institutą. Diplominio darbo vadovas prof. Antanas Kučas. 1981 m. Martyno Jankaus memorialinio muziejaus Bitėnuose, 1989 m. lietuvininkų bendrijos „Mažoji Lietuva“ viena įkūrėjų.

## Kūryba
Kūryboje naudojo įvairias technikas – anglies, oforto, linoraižinio, autocinkografijos arba mišrią techniką. Kūrybai buvo būdinga: jausmingumas, simbolizmas, savitas spalvų derinimas. Veiklos pagrindinė sritis buvo estampai, knygų apipavidalinimas, sukūrė ekslibrisų, nuliejo akvarelių. Darbuose daugiausia vaizduota Prūsija, Mažoji Lietuva ir jos žmonės.

Ieva Labutytė savo kūryboje naudojo daug daiktiškos realybės fragmentų: molinių ąsočių šukės, žemėlapių skiautės, pasitaikydavo ir senųjų rašmenų pavyzdžių. Tokiomis taupiomis priemonėmis autorė kūrė savitą stilių siekdama interpretuoti ar net restauruoti praeities vaizdinius. Vyko žaidimas simboliais, šviesa ir šešėliais, naudojo daug lūžtančių linijų. Jos grafika prūsų tema neretai apibūdinama kaip tamsos muzika.

Nuo 1968 m. Labutytė pradėjo dalyvauti parodose tiek Lietuvoje, tiek ir užsienyje (Vokietija, Lenkija).

## Įvertinimas
* 2000 m. skirta Ievos Simonaitytės vardo premija

## Svarbiausi darbai
**Estampai**
* Ciklas „Mažosios Lietuvos veikėjai“ (Martynas Mažvydas, Liudvikas Rėza, Jonas Bretkūnas, Danielius Kleinas, Kristijonas Donelaitis, Vydūnas, Ieva Simonaitytė, Martynas Jankus), 1971–1979. Autocinkografija, 35 x 29,5.
* Abelis Vilis – prūsų raštijos kūrėjas, 1978. Autocinkografija, 45 x 35.
* Vilnius – baltistikos centras, 1979. Mišri technika, 45 x 60.
* Abraomas Kulvietis ir Stanislovas Rapolionis, 1979. Autocinkografija, 51 x 36.
* Klaipėdos krašto miestai (Klaipėda, Nida, Rusnė), 1971–1979. Linoraižinys, 44 x 32.
* Mano kraštas (Ievos Simonaitytės atminimui), I–III, 1981. Spalvotas linoraižinys, 32 x 23,5.
* Vėlinės prūsų žemėj, I–VI, 1982. Mišri technika, 19 x 25.
* Prūsų žodžiai, I–VI, 1982. Mišri technika, 17 x 12,5.
* Mažosios Lietuvos motyvai, I–VI, 1982–1983. Mišri technika, 50 x 35.
* Jūros ritmai, I–VI, 1984. Monotipija, 19 x 15.
* Krikštų kompozicija, I–IX, 1987. Anglis, 32 x 24.
* Sąranga (pagal Vydūną), I–VII, 1988. Ofortas, akvatinta, 21 x 16.
* Prūsų atminimui, I–IX, 1988. Mišri technika, 50 x 36.
* Requiem, I–III, 1989. Anglis, 50 x 36.
* Šilutė, I–VIII, 1989. Ofortas, akvatinta, 20 x 15.
* Atmintis, I–XII, 1992. Mišri technika, 30 x 21.
* Baltų ženklai (krikštai), I–IV, 1995. Ofortas, akvatinta, 32 x 25.
* Klaipėdos krašto evangelikų liuteronų bažnyčios, I–XII, 1995–1997. Ofortas, akvatinta, 24 x 16.
* Lietuvininkų giesmės, I–IV, 2002 m.

**Iliustruotos knygos**
* Birutė Baltrušaitytė. Poezijos knygos „Šuliniai“ (Vaga, 1986 m.); „Lietuvninkų ir prūsų žemėj“ (Vaga, 1991 m.); apybraižų knyga „Mažosios Lietuvos moterys“ (1997 m.).
* Domas Kaunas. „Mažosios Lietuvos bibliotekos“ (1987 m.) ir kt.
* Vacys Bagdonavičius. „Filosofiniai Vydūno humanizmo pagrindai“
* Kazys Bradūnas. „Apie žemę ir dangų“ (1996 m.)

**Ekslibrisai**
* K. Donelaičiui, I. Simonaitytei, Vydūnui, „Šilutei – 480“, „Priekulei – 450“, „Lietuviškai knygai – 450“, „Catechismus – 450“ ir kt.

## Parodos
* Krikštai mene. 2001 m. Vilnius
* Kurėnų vėtrungės. 2002–2004 m. Vilnius, Šilutė

## Šaltiniai